*Jn13,6 Eközben Simon Péterhez ért. Az így szólt hozzá: „Uram, te mosod meg az én lábamat?”*

Ahogy sorban mossa a tanítványok lábát elérkezik Péterhez. Ő volt az, akitől szinte várni lehet, mond valamit, vagy legalább kérdez. Úgy tűnik, szerette érteni a dolgokat, ismerni a miértekre a választ és ennek érdekében kérdezett is. Akár azt is érthetnénk ebből a kérdésből, hogy Jézus lábát Péter szívesen megmosta volna, de a többiek közül nem mindenkiét. Ez természetesen csak feltevés.

Jézus mossa a tanítványok lábát sorban és nem tesz kivételt. Már önmagában ez a kép is beszél Jézus minden ember iránti szeretetéről, hisz a csoportban ott ül még Júdás is. Péter talán válogatna, ki érdemes a lábmosásra, Jézus szemében minden ember. Jézust ez az emberek iránti szeretet hozta a földre és vitte a keresztig. Jézus téged is szeret. Nem a teljesítményedet, az iskolázottságodat, a vagyonodat, Téged! Lehet, önmagad szemében negatív a kép önmagadról, vagy nem is foglalkozol ilyesmivel – Jézus szeret Téged! Te vagy fontos Neki, a többin pedig tud és fog változtatni, ha beengeded életedbe. Ha megtetted, engedd, hogy változtasson, mert Ő újjá, értékessé akar tenni. Nem baj, ha nem tudod elképzelni, bízz Benne, Ő profi ebben. *Vadon Gyula*